獵狐篇
作者：蘇舜欽
朝代：宋

paragraphs: 老狐宅城隅，涵養體豐大。
不知窟穴處，草木但掩藹。
秋食承露禾，夏飲灌園派。
暮夜出旁舍，雞畜遭橫害。
晚登埤堄鳴，呼吸召百怪。
或爲嬰兒啼，或變豔婦態。
不知幾十年，出處頗安泰。
古語比社鼠，蓋亦有恃賴。
邑中年少兒，耽獵若沈瘵。
遠郊盡雉兔，近水殲鱗介。
養犬號青鶻，逐獸馳不再。
勇聞此老孤，取必將自快。
縱犬索幽邃，張人作疆界。
茲時頗窘急，迸出赤電駭。
羣小助呼嗥，奔馳數顛沛。
所向不能入，有類狼失狽。
鉤牙咋巨顙，髓血相潰沫。
喘叫遂死矣，爭觀若期會。
何暇正丘首，腥臊滿蓬艾。
數穴相穿通，城堞幾隳壞。
久縱此兇妖，一旦果禍敗。
皮爲榻上藉，肉作盤中膾。
觀此爲之吟，書以爲警戒。